b'\n_START_ARTICLE_\nJ\xc3\xa4nikset (suku)\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nJ\xc3\xa4niksill\xc3\xa4 on yleisesti ottaen pitemm\xc3\xa4t korvat, pitemm\xc3\xa4t takajalat ja hiukan pitempi h\xc3\xa4nt\xc3\xa4 kuin muilla j\xc3\xa4nisel\xc3\xa4imill\xc3\xa4. Suvussa on kaksi mustaa lajia, muiden v\xc3\xa4ritys on tyypillisesti "agouti", eli sel\xc3\xa4st\xc3\xa4 harmaanruskea ja vatsapuolelta hyvin vaalea. Pohjoisen ja vuoristoalueiden lajit vaihtavat v\xc3\xa4ri\xc3\xa4 talvisin valkoiseksi._NEWLINE_Tyypillisesti j\xc3\xa4nikset ovat suurempia kylmemm\xc3\xa4ss\xc3\xa4 ilmastossa siten ett\xc3\xa4 pohjoiset lajit painavat noin 5 kg, lauhkean ilmaston j\xc3\xa4nikset noin 3 kg ja p\xc3\xa4iv\xc3\xa4ntasaajan seudun j\xc3\xa4nikset noin 2 kg. Suvun pienin laji on  kuitenkin lumikenk\xc3\xa4j\xc3\xa4nis, joka on 36-52 cm pitk\xc3\xa4 ja painaa noin 1,3 kg. Suurimpiin lajeihin kuuluu napaj\xc3\xa4nis, joka voi kasvaa 68 cm pitk\xc3\xa4ksi ja painaa jopa 7 kg.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nJ\xc3\xa4niksi\xc3\xa4 tavataan kaikkialla Euroopassa, Aasiassa, Afrikassa, Gr\xc3\xb6nlannissa ja Pohjois-Amerikassa. Useimmat lajit viihtyv\xc3\xa4t aukeissa maisemissa. Perinteisen maanviljelyn aukeat maisemat ovat sopineet niille hyvin, mutta tehomaaviljelyn k\xc3\xa4ytt\xc3\xa4m\xc3\xa4t aineet ovat haitaksi.\n_START_SECTION_\nRavinto ja k\xc3\xa4ytt\xc3\xa4ytyminen\n_START_PARAGRAPH_\nJ\xc3\xa4nikset ovat l\xc3\xa4hes poikkeuksetta kasvinsy\xc3\xb6ji\xc3\xa4. Ne n\xc3\xb6p\xc3\xb6tt\xc3\xa4v\xc3\xa4t p\xc3\xa4iv\xc3\xa4saikaan piilossa pensaikossa ja juoksevat pakoon avoimelle alueelle vaaran uhatessa, toisin kuin kanit jotka pakenevat koloihin._NEWLINE_Useimmat j\xc3\xa4nisnaaraat saavat vuodessa noin kymmenen poikasta, mutta pohjoisessa on tyypillisemp\xc3\xa4\xc3\xa4 ett\xc3\xa4 syntyy muutamia suurehkoja poikueita, kun taas etel\xc3\xa4ss\xc3\xa4 poikaset syntyv\xc3\xa4t yksi tai kaksi kerrallaan.'